Get Out

***Get Out*** is 'n Amerikaanse sielkundige rilrolprent van 2017. Jordan Peele was die skrywer, regisseur en medevervaardiger. 

Die akteurs sluit in Daniel Kaluuya, Allison Williams, Lil Rel Howery, LaKeith Stanfield, Bradley Whitford, Caleb Landry Jones, Stephen Root, Catherine Keener en Betty Gabriel. Die prent gaan oor 'n jong swart man (Kaluuya) wat skokkende geheime ontdek toe hy die gesin van sy wit meisie (Williams) ontmoet.

Die hele prent is in 23 dae geskiet. Die première was op 23 Januarie 2017 op die Sundance-rolprentfees en dit is op 24 Februarie 2017 in Amerika uitgereik. Die prent het lof gekry vir sy draaiboek, regie en toneelspel. Dit was 'n groot kommersiële sukses.

Dit is deur die American Film Institute, National Board of Review en die tydskrif *Time* as een van die top-10-rolprente van die jaar gekies. Dit het baie pryse ingepalm, onder meer die Oscar vir beste oorspronklike draaiboek vir Peele, met ook benoemings vir beste prent, beste regisseur en beste akteur (Kaluuya); en twee Golden Globes. 

## Rolverdeling
* Daniel Kaluuya as Chris Washington, 'n jong swart man wat deur sy meisie, Rose, na haar ouerhuis genooi word.
** Zailand Adams as 'n 11-jarige Chris
* Allison Williams as Rose Armitage, die dogter in die Armitagegesin en Chris se meisie
* Bradley Whitford as Dean Armitage, 'n neurochirurg en Rose se pa
* Catherine Keener as Missy Armitage, 'n psigiater en Rose se ma
* Caleb Landry Jones as Jeremy Armitage, Rose se broer
* Stephen Root as Jim Hudson, 'n blinde kunshandelaar 
* LaKeith Stanfield as Andre Hayworth / Logan King, wat die liggaam van Andre, wat ses maande tevore verdwyn het, oorgeneem het
* Lil Rel Howery as Rod Williams, Chris se beste vriend
* Richard Herd as Roman Armitage, Rose se oupa
* Marcus Henderson as Walter, the Armitages se swart hulp, wat eintlik Roman Armitage in Walter se liggaam is
* Betty Gabriel as Georgina, 'n swart huishoudster, wat eintlik Rose se ouma in Georgina se liggaam is

## Storielyn
Chris Washington, 'n swart fotograaf, reis saam met sy wit meisie, Rose Armitage, vir 'n naweek by haar ouerhuis. Hy het ongemaklike gespekke met Rose se ouers: Dean, 'n neurochirurg, en Missy, 'n psigiater. Later kom Rose se broer, Jeremy, daar aan. Chris merk die vreemde gedrag op van die gesin se swart wekers, Georgina en Walter.

Missy mislei Chris om 'n hipnosesessie met haar te hê, glo om hom te help om op te hou rook. Sy gebruik 'n roerende teelepel om hom in 'n beswyming te plaas. Op Missy se aanporring verval Chris in 'n donker vakuum, waar sy lyf tydelik verlam is. Die volgende dag wil Chris nie meer rook nie.

Dosyne ryk wit gaste arriveer later vir die Armitages se jaarlikse onthaal, en hulle aanmerkings teenoor Chris laat hom ongemaklik voel. Hy ontmoet ook 'n ander jong swart man, Logan King. Nes Walter en Georgina, tree Logan onnatuurlik op, en hy is getroud met 'n wit vrou wat 30 jaar ouer as hy is. Toe Chris vir Logan afneem, veroorsaak die flitslig dat Logan histeries word en op Chris afstorm. Dean neem later vir Logan weg en beweer hy het 'n toeval gehad.

Chris stuur 'n foto van Logan aan sy vriend, die sekuriteitsbeampte Rod Williams, wat Logan herken as Andre Hayworth, 'n vermiste swart man van Brooklyn. Chris ontdek foto's van Rose wat met ander swart mense uitgaan, insluitend Walter en Georgina, hoewel sy vroeër vir hom gesê het hy is die eerste swart man met wie sy uitgaan. Hy probeer die huis verlaat, maar Rose weier om vir hom die motorsleutels te gee. Jeremy en Dean blokkeer die deur en Missy hipnotiseer Chris weer terug na die donker plek.

Toe Chris wakker word, besef hy hy is in die kelder aan 'n stoel vasgegordel. In 'n video wat voor hom begin speel, verduidelik 'n ou man, wat hom as Roman Armitage voorstel, dat sy familie die brein van hulle ryk vriende in swart mense se liggaam oorplant om hulle begeerlike fisieke voorkoms te kry, terwyl die gasheer bewusteloos in die donker plek bly. 'n Blinde kunshandelaar wat Chris op die onthaal ontmoet het, Jim Hudson, verskyn in die video en sê hy wil Chris se sig hê. Intussen gaan Rod, wat Chris nie op die foon in die hande kan kry nie en vermoed iets is fout, na die polisie. Hulle lag egter vir sy teorie oor die Armitages.

Missy hipnotiseer Chris weer, maar later word onthul hy het die watte van die stoel waarin hy vasgegordel was, in sy ore gedruk. Chris slaan Jeremy dat hy bebloed neerval, en vermoor vir Dean (wat val en die plek per ongeluk aan die brand steek) en Missy toe sy hom aanval. Hy vermoor daarna ook vir Jeremy toe dié hom weer aanval. Chris jaag in Jeremy se Porsche weg, maar tref per ongeluk vir Georgina, wat Rose se ouma se brein het. Hy laai haar op om haar te probeer red, maar sy val hom aan en veroorsaak dat hulle 'n ongeluk maak. Sy sterf op slag.

Rose en Walter, wat die brein van Rose se oupa het, kom daar aan om Chris te vang. Chris gebruik sy foon se flitslig om Walter van Roman se beheer te verlos. Walter vat Rose se geweer en skiet haar, en pleeg daarna selfmoord. Net toe kom 'n polisiemotor daar aan en Chris gee oor. Rose dink die polisie gaan haar red en Chris in hegtenis neem, maar dit is toe Chris se vriend, Rod. Rod laai Chris op, ry weg en los 'n bloeiende Rose agter.

## Temas en vertolkings
*Get Out* is beskryf as krities teenoor post-rassige Amerika, “kleurblindheid” en neoliberalisme. Lanre Bakare merk in *The Guardian* op: “Die skurke hier is nie Suidelike plattelanders, neo-Nazi-skinheads of die sogenaamde alternatiewe regses nie; hulle is wit middelklasliberales. [...] Die ding wat *Get Out* so goed doen – en die ding wat sommige kykers sal ontstel – is om te wys hoe, selfs al is dit onbedoeld, dieselfde mense die lewe vir swart mense so moeilik en ongemaklik kan maak. Dit ontbloot ’n liberale onkunde en hoogmoed wat toegelaat is om te broei. Dit is ’n houding, ’n arrogansie wat in die prent ’n verskriklike einde tot gevolg het, maar wat in werklikheid tot ’n selfvoldaanheid lei wat net so gevaarlik is.”

[thumb|220px|[Allison Williams (aktrise)|Allison Williams vertolk die rol van Rose.]]
Die navorser Thai-Catherine Matthews trek parallelle tussen Chris en Barack Obama, en merk hulle “suspensie” tussen rasse- en sosiale identiteite op. Matthews sê Obama kom in sy memoires *Dreams from My Father* tot die gevolgtrekking dat hierdie “suspensie” positiewe verhoudings kan bevorder, terwyl *Get Out* “suspensie as die uiteindelike hel” beskou. Ryan Poll het die prent as ’n voorbeeld van Afro-pessimisme aangehaal.

Die fliek beeld ook die gebrek aan aandag uit wat vermiste swart Amerikaners kry in vergelyking met vermiste wit meisies en vroue. Die tydskrif *Slate* se Damon Young sê die uitgangspunt van die prent is “neerdrukkend geloofwaardig ... Hoewel swart mense slegs 13 persent van Amerika se bevolking uitmaak, verteenwoordig hulle 34 persent van Amerika se vermistes – ’n werklikheid wat bestaan as gevolg van ’n mengsel van rasse- en sosiaal-ekonomiese faktore wat swart lewens minder waardevol maak as die lewens van ons wit eweknieë.”

Peele het Rose geskryf as ’n teenvoeter van die witredderstylfiguur, en veral van rolprente waar die meeste wit karakters boos, maar een goed is. Williams het geglo Rose is nie ’n slagoffer van indoktrinasie, hipnose of Stockholmsindroom nie, maar doodeenvoudig boos. Nadat haar bedoelings onthul is, verander haar vorige “sagte en verwelkomende” voorkoms in ’n “visie van koue, noukeurige elitisme”, met 'n perdrybroek, wit hemp en “gladde poniestert”.

## Ontvangs
### By die loket
*Get Out* het $176&nbsp;miljoen in die VSA en Kanada geïn en $255,5&nbsp;miljoen wêreldwyd; die begroting was $4,5&nbsp;miljoen. *Deadline Hollywood* meen dit was die prent met die 10de grootste wins in 2017. Volgens *Vulture* was sy vertoning in sy openingsnaweek "asemrowend".

In Maart 2017, drie weke ná sy uitreiking, het *Get Out* die $100&nbsp;miljoen-merk in die VSA verbygesteek. Peele was die eerste swart skrywer-regisseur wat dit reggekry het. 

### Resensies
Op Rotten Tomatoes was 98% van die 403 resensies positief, met 'n gemiddelde punt van 8,30/10. Die webtuiste se konsensus lui: "*Get out* is snaaks, skrikaanjaend en laat 'n mens dink. Dit verweef sy skerpsinnige sosiale kritiek naatloos in ’n briljant doeltreffende en vermaaklike rillerkomedie." Op Metacritic het die prent 'n gemiddelde punt van 85 uit 100 behaal, gebaseer op 48 resensies, wat dui op 'n "algemene gunstige" ontvangs. Gehore wat by CinemaScore gevra is, het die prent 'n simbool van "A−" gegee op 'n saal van A+ tot F. Altesaam 66% sou dit "beslis aanbeveel".

Richard Roeper het die rolprent 3 sterre in die koerant *Chicago Sun-Times* gegee en geskryf: "Die werklike ster van die prent is die skrywer-regisseur, Jordan Peele; hy het 'n werk geskep wat die menigte vlakke van rassisme aanpak, hulde bring aan sommige groot gruwelprente, sy eie kreatiewe pad oopkap, ’n kenmerkende visuele styl het – en is boonop snaaks." Keith Phipps van *Uproxx* het die rolverdeling en Peele se regie geprys en gesê: “Dat hy die tegniese vaardigheid van ’n ervare gruwelmeester toon, is des te meer ’n verrassing. Die finale opwinding van *Get Out* – benewens die stadig opbouende gevoel van gevaar, die ontstellende atmosfeer en die kronkelende onthulling van wat werklik aangaan – is dat Peele maar net begin het.” Mike Rougeau van IGN het die prent 9/10 gegee en geskryf: “Die hele reis van *Get Out*, deur elke gespanne gesprek, A-plus-sleutelgrap en skokkende daad van geweld, voel heeltemal verdiend. En die slot is elke ongemaklike laggie en oomblik van twyfel werd.” Peter Travers van *Rolling Stone* het *Get Out* 3,5 uit 4 gegee en dit genoem ’n “skrikvertoning wat elke minuut skok, deurdrenk met rassespanning en skerp satiriese spitsvondigheid”. Scott Mendelson van *Forbes* het gesê die prent het die tydsgees vasgevang en het dit ’n “moderne Amerikaanse klassieke gruwelprent” genoem.

Die resensent Armond White het ’n negatiewe resensie in *National Review* geskryf en na die prent verwys as ’n “Get Whitey-fliek”. Hy het verklaar dit reduseer “rassepolitiek tot afgesaagde gruwelkomedie ... dit is ’n Obama-fliek vir Tarantino-aanhangers.” Die resensent Rex Reed van die *New York Observer* het die prent op sy lys van die 10 swakste rolprente van 2017 geplaas. 

In 2018 het skrywers van IndieWire die draaiboek as die derde beste Amerikaanse draaiboek van die 21ste eeu aangewys.

### Pryse en benoemings
* Get out* het 'n Oscar vir die beste oorspronklike draaiboek gewen en is in drie ander kategorieë benoem: beste prent, regisseur en akteur (Kaluuya). Peele was die derde mens (ná Warren Beatty en James L. Brooks) wat benoem is vir beste prent, regisseur en draaiboek vir 'n debuutprent, en die eerste Afro-Amerikaanse wenner vir beste oorspronklike draaiboek (en die vierde een wat benoem is). 

Die prent het twee benoemings vir Golden Globes gekry: vir beste prent – blyspel of komedie, en beste akteur vir Kaluuya. * Get out* is ook vir verskeie ander pryse benoem en het 'n paar ander gewen.

In 2021 het die Writers Guild of America die draaiboek aangewys as die beste tot dusver in die 21te eeu.

## Verwysings
## Skakels
*